|  |  |
| --- | --- |
| KunnskapsdepartementetPostboks 81190032 Oslo |  |
|  |  |
|  |  |
|  |
|  |
|  |  |

 Oslo 12. august 2021

**Forslag til nye forskrifter om barnehageverksemd og grunnskole og videregående opplæring i Longyearbyen**

FFO viser til ovennevnte høringsnotat, og vil komme med enkelte bemerkninger.

Funksjonshemmedes Fellesorganisasjon (FFO) er paraplyorganisasjon for 84 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltagelse. Rundt 17 prosent av befolkningen har til enhver tid en funksjonshemning eller kronisk sykdom som medfører nedsatt funksjon.

**1. Enkeltbemerkninger**

FFO mener høringsforslaget representerer et tilbakeslag for funksjonshemmede og kronisk syke barns rettigheter. Forslaget bør derfor skrotes.

Bakgrunnen for forslaget er behovet for avklaringer av hvilke regler som gjelder for tilbud om barnehage og grunnopplæring i Longyearbyen. Det er forståelig at det er ønskelig med en tydeliggjøring av regelverket, men høringsnotatet som foreligger representerer en veldig klar begrensning og innskrenking av tilbud til barn i barnehage og skole i Longyearbyen. En slik begrensning av barn og unges rettigheter er alvorlig, og krever tydelig begrunnelse og konsekvensutredning. Slik vi ser det, er det ikke gjort noen vurdering av hvilke konsekvenser dette forslaget faktisk vil ha.

Forslaget oppfyller heller ikke føringene i Meld. St. 32 (2015-2016) som angir at Longyearbyen fortsatt skal være et levedyktig lokalsamfunn som er attraktivt for familier. Med forslaget kan foreldre med funksjonshemmede barn bli stående uten et tilstrekkelig barnehage- og skoletilbud dersom de velger å forbli på Svalbard. Dette er en forskjellsbehandling av en hel gruppe elever, noe som er stikk i strid med utviklingen ellers. Høringsforslaget sender en sterk signaleffekt om at barn som «avviker fra normalen» ikke har noen plass på Svalbard. Dette strider mot retten til et likeverdig opplæringstilbud og en inkluderende opplæring. Norge er etter CRPD forpliktet til å treffe tiltak for å garantere at elever med funksjonsnedsettelse får en inkluderende opplæring.

Selv om Svalbard har andre forhold og forutsetninger enn fastlandet, så mener FFO at Svalbard må strekke seg så langt som mulig for å ivareta sine innbyggere. Hvis det blir snakk om for store tilretteleggingsbehov, så må dette løses i hver enkelt sak. Dette synes også å være oppfatningen til de som jobber på feltet.

FFO mener derfor det mest hensiktsmessige er å beholde dagens regelverk med en tydeliggjøring om at man skal strekke seg langt for å få på plass et tilbud. I forarbeidene bør det presiseres at det må hentes inn støtte fra fagmiljøer på fastlandet før vilkåret om «så langt som mulig» og «etter forholdene» kan anses som oppfylt. Tilsvarende regulering bør innføres på barnehagefeltet.

Under følger konkrete merknader.

1. **Menneskerettslige rettskilder og oppfyllelse på Svalbard**

Departementet legger til grunn at de folkerettslige forpliktelsene i utgangspunktet gjelder på Svalbard, men at de særlige forholdene på Svalbard kan føre til at ikke alle rettigheter som følger av Grunnloven og internasjonale konvensjoner, kan realiseres der. Overført til opplæringsfeltet mener departementet at dette betyr at enkelte rettigheter ikke nødvendigvis kan eller må realiseres på Svalbard eller i Longyearbyen.

Bestemmelsen i Grunnloven § 109 legger til grunn at enhver har rett til utdannelse. Opplæringen skal ivareta den enkeltes evner og behov. Dette reflekterer det som fremgår av både Barnekonvensjonen og CRPD, som pålegger statens myndigheter å tilrettelegge for barn med funksjonsnedsettelser.

CRPD artikkel 24 legger til grunn at funksjonshemmede skal få tilgang til inkluderende, god og gratis grunnutdanning i sitt lokalsamfunn på lik linje med andre. Det skal videre sikres rimelig tilrettelegging ut fra den enkeltes behov. CRPD-komiteen uttrykte en bekymring for at mange elever med funksjonsnedsettelse ikke får tilstrekkelig god opplæring og har dårlig læringsutbytte.[[1]](#footnote-1)

Det finnes ikke noe rettslig grunnlag for en generell innskrenking eller begrensing av de konstitusjonelle og folkerettslige forpliktelsene overfor barn på Svalbard, se høringssvar fra Forskergruppa for barnerett, Det juridiske fakultet, UiT Norges arktiske universitet.[[2]](#footnote-2) Det at helsetjenester og universell utforming ikke tilbys på Svalbard, kan ikke legitimere en begrensning i barn og unges rett og plikt til grunnskoleutdanning. Denne retten er nedfelt både i Grunnloven og menneskerettighetene, og skal følges også på Svalbard.

**3. Forskriftene**

**2.1 Forskrift om barnehagevirksomhet i Longyearbyen**

FFO er enig i at det trengs en tydeligere regulering av barnehagevirksomheten på Svalbard. Vi mener i motsetning til departementet at dette kan gjøres på lik linje med dagens løsning i opplæringsloven.

Departementet mener intensjonen er at barnehagevirksomheten skal være en særskilt og begrenset løsning innenfor Norges folkerettslige forpliktelser. Det foreslås ikke en rett til barnehagetilbud på Svalbard, men det stilles krav om at LL skal ha et tilbud om barnehage i Longyearbyen.

FFO har forståelse for at det kan være vanskelig med en rett til barnehageplass. Vi mener imidlertid at det ideelt sett bør innføres en individuell rett til barnehageplass for alle barn. Hvis dette ikke er mulig, så vil vi presisere at departementet i alle tilfeller har lagt seg på et for lavt minimumskrav til antall barnehageplasser. Antall plasser bør økes betraktelig.

Videre er det svært problematisk at det foreslås at prioritet for barn med funksjonsnedsettelse etter barnehagelovens § 18 ikke skal gjelde på Svalbard. FFO kan ikke se at dette er tilstrekkelig begrunnet. Barn med funksjonsnedsettelse og deres familier har generelt et større behov for barnehageplass enn andre uten utfordringer. Dessuten er manglende prioritet særlig problematisk sett i sammenheng med det begrensede antallet pliktige barnehageplasser.

Det er heller ikke godt nok begrunnet hvorfor barn med funksjonsnedsettelser ikke skal få et tilbud om spesialpedagogisk hjelp. Et tilbud om spesialpedagogisk hjelp er viktig for å ruste barna for overgangen til og gjennomføringen av grunnskoleopplæringen. Så lenge det foreligger et tilbud til spesialundervisning i grunnskolen, bør dette korrespondere med tilsvarende i forskrift for barnehagevirksomhet. Slik forslaget foreligger, så åpner det for en diskriminering av en gruppe barn.

FFO foreslår at dagens ordlyd i opplæringsloven også blir gjeldende for barnehageloven. Det vil si at bestemmelsene etter barnehageloven skal anvendes «så langt det passer» og «etter forholdene». Det tilsier at funksjonshemmede barn skal ha prioritert barnehageplass på Svalbard på lik linje med fastlandet.

**2.2 Forskrift om grunnskoleopplæring og videregående opplæring i Longyearbyen**

FFO er enig i at det er hensiktsmessig med en mer forutsigbar rettstilstand for barn, foreldre og tilsynsmyndigheten når det gjelder grunnskoleopplæring og videregående opplæring. Vi mener imidlertid forskriften som foreslås er en klar begrensning i dagens tilbud, og det vil påvirke mange nåværende og fremtidige familier på Svalbard. FFO mener derfor at dagens løsning om at opplæringsloven skal gjelde «så langt det passer» og «etter forholdene» er et bedre alternativ enn det som foreslås. Det er imidlertid nødvendig med en tydeliggjøring som sier at man skal strekke seg langt for å få på plass et tilbud. Det vil si at det må presiseres enten i lovtekst eller forarbeider at det må hentes inn støtte fra fagmiljøer på fastlandet før vilkåret om «så langt som mulig» og «etter forholdene» kan anses som oppfylt. Det bør også presiseres at det skal være en høy terskel før vilkårene anses oppfylt.

Departementet foreslår en begrenset plikt til spesialundervisning til elever i grunnskolen. Hvis behovet er så omfattende at det overstiger LLs forpliktelser, så legges det til grunn at foreldrene må sørge for at barna får sine behov dekket andre steder. I slike tilfeller hviler det et stort ansvar på barnets foreldre som må ta stilling til om det beste for barnet faktisk er å forlate Svalbard. Departementet ser at dette er en skarp begrensning av retten og plikten til opplæring sammenlignet med fastlandet. Her legger departementet til grunn at visse barn ikke passer inn på Svalbard. Det er diskriminerende.

Inngangsvilkåret som foreslås er at en elev har rett til spesialundervisning dersom eleven bare har behov for «mindre eller moderat» tilrettelegging av opplæringen. Dette gjøres ut fra en konkret vurdering av den enkelte elevs behov, utviklingsutsikter og opplæringsmål. FFO stiller spørsmål ved hvordan «lett», «moderat» og «omfattende» hjelpebehov skal forenkle prosessen i forhold til dagens lovgivning. Begrepene åpner for bruk av skjønn og er egnet til å vanskeliggjøre vurderingen. FFO mener at man bør stå fast ved at opplæringslovens kapittel 5 skal gjelde så langt det er mulig etter forholdene på Svalbard.

Videre vil vi påpeke mangelfulle vurderinger når det gjelder barnets beste. Hva om det er barnets beste å bo i Longyearbyen? Hva om eventuelle søsken blir berørt? For noen barn er Longyearbyen det eneste lokalsamfunnet de kjenner, og ved flytting må alt opprettes på nytt. Det kan få store konsekvenser for barn og unge. Spesielt når dette ikke skjer frivillig, men på bakgrunn av at barn med tilretteleggingsbehov ikke er ønsket på Svalbard.

* 1. **Videregående opplæring**

Departementet ønsker å videreføre at LL ikke har plikt til å drive videregående opplæring. Det foreslås også at reglene i opplæringsloven kapittel 4A ikke skal gjelde. FFO mener at også her må opplæringsloven følges så langt det er mulig.

1. **Avslutning**

Oppsummert mener FFO at dagens regelverk bør opprettholdes. Dagens utgangspunkt er at reglene etter opplæringsloven og barnehageloven «så langt det passer», «etter forholdene» og «intensjonene i loven er styrende». FFO mener dette er bedre enn det som foreslås. Selv om begrepene åpner for skjønn og derav ulike tolkninger og vurderinger, så åpner i alle fall dette for at både barnehageloven og opplæringsloven i utgangspunktet skal følges, men at lokale forhold kan legitimere begrensninger i særtilfeller. På denne måten kan man opprettholde Svalbardpolitikkens formål om å ikke være et livsløpssamfunn uten å diskriminere en hel gruppe.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder generalsekretær

1. Se 37 bokstav c: <https://www.regjeringen.no/contentassets/26633b70910a44049dc065af217cb201/crpd-2019-avsluttende-bemerkninger-til-norges-forste-rapport-nor-09092019-finale.pdf>. [↑](#footnote-ref-1)
2. <https://www.regjeringen.no/no/dokumenter/horing-forslag-til-nye-forskrifter-om-barnehagevirksomhet-og-grunnskole-og-videregaende-opplaring-pa-svalbard/id2839428/?uid=6d31ee74-6bfc-4532-9656-d7ab91055c80> [↑](#footnote-ref-2)